It-tieni rapport mill-Kummissjoni lill-Kunsill li jibbaża fuq ir-rapporti tal-istati membri dwar l-implimentazzjoni tar-rakkomandazzoni tal-Kunsill (2002/77/ke) dwar l-użu prudenti tal-aġenti antimikrobiċi fil-mediċina umana SEC(2010)399 /* KUMM/2010/0141 finali */





[pic] | KUMMISSJONI EWROPEA | Brussel 9.4.2010 KUMM(2010) 141 finali IT-TIENI RAPPORT MILL-KUMMISSJONI LILL-KUNSILL LI JIBBAŻA FUQ IR-RAPPORTI TAL-ISTATI MEMBRI DWAR L-IMPLIMENTAZZJONI TAR-RAKKOMANDAZZONI TAL-KUNSILL (2002/77/KE) DWAR L-UŻU PRUDENTI TAL-AĠENTI ANTIMIKROBIĊI FIL-MEDIĊINA UMANA SEC(2010)399 IT-TIENI RAPPORT MILL-KUMMISSJONI LILL-KUNSILL LI JIBBAŻA FUQ IR-RAPPORTI TAL-ISTATI MEMBRI DWAR L-IMPLIMENTAZZJONI TAR-RAKKOMANDAZZONI TAL-KUNSILL (2002/77/KE) DWAR L-UŻU PRUDENTI TAL-AĠENTI ANTIMIKROBIĊI FIL-MEDIĊINA UMANA (Test b'rilevanza għaż-ŻEE) WERREJ 1. INTRODUZZJONI 2. SOMMARJU TAL-AZZJONIJIET EWLENIN FUQ IL-LIVELL TAL-ISTATI MEMBRI 3. SOMMARJU TAL-AZZJONIJIET EWLENIN FUQ IL-LIVELL TAL-UNJONI EWROPEA 4. KONKLUŻJONIJIET 1. INTRODUZZJONI F'Novembru 2001 il-Kunsill adotta Rakkomandazzjoni dwar l-użu prudenti tal-aġenti antimikrobiċi fil-mediċina umana (2002/77/KE), minn hawn 'il quddiem imsemmija bħala r-Rakkomandazzjoni. Din ir-Rakkomandazzjoni titlob lill-Istati Membri u l-pajjiżi taż-ŻEE li jwettqu strateġiji speċifiċi għall-użu prudenti tal-aġenti antimikrobiċi bil-ħsieb li titħares ir-reżistenza antimikrobika. Dawn l-istrateġiji għandhom jinkludu miżuri relatati mas-sorveljanza tar-reżistenza antimikrobika u l-użu tal-antimikrobiċi, miżuri ta' kontroll u prevenzjoni, edukazzjoni u taħriġ, u riċerka. Ir-Rakkomandazzjoni tistieden lill-Kummissjoni: biex tiffaċilita l-informazzjoni reċiproka, il-konsultazzjoni, il-kooperazzjoni u l-azzjoni; biex kwistjonijiet koperti minn din ir-Rakkomandazzjoni jibqgħu taħt reviżjoni; u biex ikunu ppreżentati rapporti bbażati fuq ir-rapporti tal-Istati Membri. Fis-sentejn tal-adozzjoni tagħha l-Kummissjoni għamlet sommarju tal-azzjonijiet ewlenin meħuda fuq il-livell tal-Istati Membri u fuq il-livell tal-Unjoni Ewropea f'rapport lill-Kunsill dwar l-implimentazzjoni tar-Rakkomandazzjoni (COM (2005)684 finali)[1]. Ir-Rapport indika li ħafna mill-Istati Membri ħadu varjetà ta' azzjonijiet kif talbet ir-Rakkomandazzjoni. Madankollu, ġab għall-attenzjoni wkoll oqsma numerużi tar-Rakkomandazzjoni fejn ittieħdu azzjonijiet limitati biss u identifika oħrajn fejn għandhom bżonn aktar attenzjoni: - l-implimentazzjoni ta' strateġiji nazzjonali u pjanijiet ta' azzjoni nazzjonali; - tt-twaqqif ta' mekkaniżmu intersettorjali xieraq b'mandat xieraq u mezzi adegwati; - kollaborazzjoni bejn is-setturi tas-saħħa tal-bnedmin u l-annimali; - edukazzjoni tal-pubbliku ġenerali tal-użu xieraq tat-trattamenti antimikrobiċi; - it-twaqqif ta' miżuri li jinfurzaw l-użu bil-preskrizzjoni biss ta' antimikrobiċi jew antibijotiċi sistematiċi; - kontroll xieraq tal-infezzjonijiet; - linjigwida, aċċettati fuq il-livell nazzjonali, li jirrakkomandaw trattament xieraq tal-antibijotiċi. Wara dan ir-rapport dwar l-implimentazzjoni tar-Rakkomandazzjoni, f'Awwissu 2008 l-Istati Membri ntalbu li jirrappurtaw lill-Kummissjoni dwar l-istat tal-implimentazzjoni bħala kontribuzzjoni għas-segwitu tar-Rakkomandazzjoni. Il-Kummissjoni rċeviet tweġibiet mill-Istati Membri kollha u minn wieħed mit-tliet pajjiżi taż-ŻEE/l-EFTA. Ibbażat fuq dawn it-tweġibiet, dan it-tieni Rapport jiġbor fil-qosor l-azzjonijiet ewlenin meħuda fuq il-livell tal-Istati Membri u tal-Unjoni Ewropea u jqabbel is-sitwazzjoni fl-2008 mas-sitwazzjoni fl-2004 meta nġabret id-dejta tar-rapport preċedenti. Dan ir-rapport enfasizza ħafna l-użu tal-indikaturi biex tkun segwita l-implimentazzjoni tal-pjan ta azzjoni. Fil-konklużjoni tiegħu, jenfasizza wkoll l-oqsma tar-Rakkomandazzjoni li għandhom bżonn aktar attenzjoni. Huwa akkumpanjat minn Dokument ta' Ħidma tal-Istaff tal-Kummissjoni li jipprovdi analiżi teknika aktar dettaljata tat-tweġibiet tal-Istati Membri. 2. Sommarju tal-azzjonijiet ewlenin fuq il-livell tal-istati membri Din ir-Rakkomandazzjoni titlob lill-Istati Membri li jwettqu strateġiji speċifiċi għall-użu prudenti tal-aġenti antimikrobiċi bil-ħsieb li titħares ir-reżistenza antimikrobika. Sa tmiem l-2008, 16-il pajjiż kellhom strateġija għaddejja u tmien Stati Membri kienu fi proċess li jippreparaw tali starteġija. Erba' Stati Membri ma kellhomx strateġija x'jirrappurtaw u lanqas ma kienu fi proċess li jippreparaw waħda. L-istrateġiji għandhom isegwu l-għanijiet ewlenin li ġejjin: 1. Biex ikunu stabbiliti jew jisaħħu sistemi ta' sorveljanza tar-reżistenza antimikrobika u l-użu tal-aġenti antimikrobiċi. Il-pajjiżi kollha li qed jirrappurtaw kienu implimentaw sistema ta' sorveljanza għar-reżistenza antimikrobika. Fi 18-il pajjiż kien hemm sistema ta' sorveljanza flimkien mal-parteċipazzjoni fis-Sistema Ewropea ta' Sorveljanza tar-Reżistenza Antimikrobika (EARSS) li tkopri r-reżistenza antimikrobika kemm fil-komunità kif ukoll fl-isptarijiet. F'għadd sinifikattiv tal-Istati Membri u l-pajjiżi taż-ŻEE kien hemm ħolqa operattiva bejn is-sorveljanza tar-reżistenza antimikrobika u dawk inkarigati mill-investigazzjoni dwar tifqigħa/kontroll tal-mard, kif ukoll kollaborazzjoni mas-sorveljanza veterinarja. Madankollu, ftit pajjiżi biss stabbilixxew ħoloq mal-ambjent. Ħafna mill-pajjiżi kienu ppubblikaw rapport nazzjonali dwar ir-reżistenza antimikorbika u d-dejta kienet disponibbli għall-pubbliku. L-awtoritajiet tas-saħħa kellhom aċċess għad-dejta dwar is-sorveljanza tar-reżistenza antimikrobika fil-pajjiżi kollha barra tnejn. Madankollu, kien għad hemm ostakli biex jinkiseb aċċess rapidu u faċli għal dejta dettlajata minħabba problemi li kienu diġà sottolineati fl-ewwel rapport – status ġuridiku, possessjoni tad-dejta, nuqqas ta' baġit u appoġġ fqir ta' informazzjoni u tekonoloġija. Fir-rigward tal-istruttura tas-sistema ta' sorveljanza, il-pubblikazzjoni tar-rapporti nazzjonali, u ħoloq operattivi ma' sorveljanza ta' reżistenza mikrobika fl-annimali, il-progress deher limitat meta mqabbel mal-kisbiet diġà rrapurtati fl-2003. Madankollu, kien hemm progress fir-rigward l-aċċess għad-dejta tas-sorveljanza, b'inqas pajjiżi jirrappurtaw ostakli fl-aċċess għad-dejta fl-2008 mill-2003. Kważi r-rispondenti kollha kellhom sistemi nazzjonali għas-sorveljanza tal-użu antimikrobiku u l-konsum antibijotiku u l-pajjiżi kollha jipparteċipaw fil-Proġett tas-Sorveljanza Ewropea tal-Komsum Antimikrobiku (ESAC). Il-paraguni mal-kisbiet identifikati fl-2003 jindikaw li sar progress mill-ewwel rapport. L-ostakli biex tinkiseb d-dejta tal-konsum tal-antimikrobiku ntrebħu. Il-ġbir tad-dejta kategorizzata u l-ħoloq bejn d-dejta tar-reżistenza antimikrobika u d-dejta tal-konsum tal-antibijotiċi tjiebet. Madankollu, f'ħafna pajjiżi d-dejta ma kinitx dettaljata biżżejjed li tippermetti rispons xieraq għall-parteċipanti. L-ostakli kienu l-istess bħal dawk involuti fis-sorveljanza tar-reżistenza per se. Barra minn hekk, f'nofs biss il-pajjiżi li rrispondew id-dejta tal-konsum tista' tkun analizzatta skont l-indikazzjoni u konnessa mad-dejta tar-reżistenza. Il-ġbir ta' dejta aktar utli tal-konsum tal-antimikrobiċi u l-prattiċi tal-preskrizzjoni dehru li huma mminati mill-istatus ġuridiku dgħajjef tad-dejta, inkluż l-pussess tagħha u problemi konnessi mas-sistemi tat-tekonoloġija tal-informazzjoni. Barra minn hekk, l-indikaturi għall-monitoraġġ tal-prattiċi ta' preskrizzjoni kienu għandhom sottożviluppati f'diversi pajjiżi 2. Biex ikunu implimentati miżuri ta' kontroll u ta' prevenzjoni biex jappoġġaw l-użu prudenti tal-aġenti antimikrobiċi u jikkontribwixxu għal-limitu tat-tifrix tal-mard li jittieħed Sa mir-rapport preċedenti ħafna pajjiżi ħadu azzjoni pożittiva fir-rigward il-bejgħ tal-aġenti antimikrobiċi mingħajr preskrizzjoni. Filwaqt li pajjiż wieħed kien kapaċi jipprovdi dejta fl-2003, fl-2008 ir-rispondenti kollha pprovdew estimi tal-firxa ta' dan il-bejgħ. Tmintax-il pajjiż irrappurtaw li l-fenomenu ma kienx għajn sinifikattiv tal-użu ħażin tal-antibijotiċi f'pajjiżhom. Madankollu, għandu jkun innutat li minn dawk il-pajjiżi li fihom il-persentaġġ stmat tal-antibijotiċi mibjugħa mingħajr preskrizzjoni kien minn 1 % għal aktar minn 15 % erba' ma indikawx li ħadu miżuri biex jinfurzaw il-liġi dwar l-użu tal-antibijotiċi skont il-preskrizzjoni biss. Dawn il-miżuri huma stabbiliti bil-leġiżlazzjoni farmaċewtika tal-Unjoni Ewropea dwar il-prodotti tal-mediċina għall-użu tal-bniedem (id-Direttiva 2001/83/KE kif emendata bid-Direttiva 2004/27/KE). Fl-2008 ħafna pajjiżi kellhom linjigwida approvati nazzjonalment dwar l-użu xieraq tal-antimikribiċi li jkopru l-infezzjonijiet l-aktar komuni fil-komunità, bħalma huma otite tal-widna tan-nofs, sinużite, tonsillofarinġite, pnewmonja akkwiżita fil-komunità, infezzjonijiet urinarji u meninġite. Madankollu, linjigwida għall-isptarijiet kienu anqas frekwenti u jeżistu biss f'nofs il-pajjiżi. Barra minn hekk, l-istima tal-konformità mal-linjigwida u l-valutazzjoni tal-impatt tagħhom kienu għadhom rari, minkejja li kien hemm progress f'dan ir-rispett mill-2003. Tnejn u għoxrin pajjiż kienu qed iwettqu programm nazzjonali għall-iġjene fl-isptarijiet u l-kontroll tal-infezzjonijiet. F'għoxrin pajjiż hu mandatorju għal kull sptar li jkun hemm kumitat ta' kontroll tal-infezzjonijiet. Madankollu, fi tliet pajjiżi biss dan ir-rekwiżit kien japplika fid-djar tal-kura. Aktar min-nofs il-pajjiżi li rrispondew kellhom rekwiżiti legali jew rakkomandazzjonijiet għal numru ta' infermiera inkarigati mill-kontroll tal-infezzjonijiet fl-isptarijiet, iżda l-ebda mill-pajjiżi ma kellhom rekwiżiti simili fid-djar tal-kura. Linjigwida għall-prevenzjoni u l-kontroll ta' infezzjonijiet assoċjati mal-kura tas-saħħa kienu disponibbli fil-pajjiżi kollha barra tlieta. L-aktar materja komuniment indirizzata fil-linjigwida kienet il- Staphylococcus aureus reżistenti għall-metiċillina (MRSA). Il-linjigwida dwar il-batterji reżistenti għal ħafna mediċini b'mod ġenerali kienu dejjem b'żieda għal linjigwida speċifiċi dwar l-MRSA. Il-linjiwgwida kienu inqas frekwenti fid-djar tal-kura milli fl-isptarijiet. Ħafna mill-pajjiżi li rrispondew kellhom ukoll rakkomandazzjonijiet dwar it-tilqim kontra l-infezzjonijiet tas- Streptococcus pneumoniae kemm fl-adulti kif ukoll fit-tfal. 3. Biex ikunu promossi l-edukazzjoni u t-taħriġ tal-professjonisti tas-saħħa dwar il-problema tar-reżistenza antimikrobika u biex ikun infurmat il-pubbliku inġenerali dwar l-importanza tal-użu prudenti tal-aġenti antimikrobiċi. Ħafna pajjiżi rrappurtaw li l- curricula għall-professjonisti tas-saħħa kienu jinkludu temi relatati mar-reżistenza antimikrobika, l-iġjene u l-kontroll tal-infezzjoni, l-użu xieraq tal-antimikrobiċi u programmi ta' tilqim. Ħmistax-il pajjiż issodisfaw ir-rekwiżiti għal edukazzjoni kontinwa mhix sponsorizzata għall-professjonisti tas-saħħa, primarjament li tkopri l-miżuri ta' kotnroll tal-iġjene u l-infezzjonijiet. Madankollu, din ma tkoprix il-professjonijiet kollha tal-kura tas-saħħa, lanqas ma solviet il-problema tal-użu mhux xieraq tal-antimikrobiċi f'kull pajjiż. Sittax-il pajjiż implimentaw kampanji biex iqajmu l-kuxjenza dwar ir-reżistenza antimikrobika indirizzati lejn il-professjonisti tal-kura tas-saħħa, primarjament għat-tobba mediċi u f'xi każijiet għall-ispiżjarja, l-infermiera u l-veterinarji. Fl-aħħar sentejn, 17-il pajjiż immiraw lill-pubbliku in ġenerali b'kampanji li jqajmu l-kuxjenza dwar ir-reżistenza antimikrobika, l-użu mhux xieraq tal-antibijotiċi, programmi ta' tilqim u s-sehem tagħhom, miżuri ġenerali ta' iġjene. Il-progress mill-2003 kien bil-mod ħafna. Dawn il-kampanji mmiraw il-pubbliku ġenerali aktar milli udjenza speċifika bħalma huma għaqdiet tal-pazjenti jew pazjenti. Fl-2002 il-Kunsill irrakkomanda li kull Stat Membru għandu jistabbilixxi rapidament mekkaniżmu intersettorjali xieraq biex jikkordina l-implimentazzjini tal-istrateġiji t'hawn fuq il-livell nazzjonali. Barra mill-koordinazzjoni nazzjonali dan il-mekkaniżmu għandu jipparteċipa fi skambju ta' informazzjoni u koordinazzjoni bejn il-Kummissjoni u l-Istati Membri l-oħra. Dsatax-il pajjiż qalu li kellhom mekkaniżmu ta' koordinazzjoni intersettorjali (ICM) jiffunzjona u seba' pajjiżi kienu fi proċess li jiżviluppaw tali mekkaniżmu li kienu se jippjanaw li jlestu sa tmiem l-2008 u l-2010. Żewġ Stati Membri ma kellhomx pjanijiet biex jistabbilixxu ICM. It-titjib ewlieni sa mill-ewwel rapport huwa l-istatus ġuridiku tal-ICM. Fl-2008 l-ICM inħolqu b'deċiżjoni tal-gvern fi tmiem pajjiżi u f'sitt pajjiżi b'regolament. Barra minn hekk, tliet pajjiżi indikaw li l-ICM tagħhom inħoloq b'deċiżjoni tal-Uffiċjal Mediku Ewlieni Nazzjonali jew li tqies bħala grupp ta' ħidma uffiċjali. F'ħafna pajjiżi l-ICM kien tassew interesettorjali b'ħolqa bejn is-setturi tas-saħħa tal-bniedem u tal-annimali stabbiliti sew permezz tal-ICM kważi fil-każijiet kollha. Madankollu għandu jkun innutat li l-ministeri tax-xogħol, tal-ambjent, tar-riċerka u tal-edukazzjoni rarament kienu rappreżentati u kien hemm ftit titjib fl-involviment tal-gruppi tal-pazjenti mill-ewwel rapport. Infermiera u istituzzjonijiet għall-kura fit-tul kienu rappreżentati f'inqas min-nofs tal-ICMs, anke jekk kienu importanti li jikkontrollaw l-iżvilupp u jittrasferixxu r-reżistenza antimikrobika. Hekk kif aħna mexjin mill-fażi tal-iżvilupp tal-istrateġija għall-implimentazzjoni, il-kwestjonarju jqajjem il-kwistjoni tal-indikaturi bħala għodod biex tkun segwita l-implimentazzjoni. Tnax-il pajjiż irrappurtaw li kellhom l-indikaturi jiffunzjonaw għall-iskopijiet ta' monitoraġġ. F'ħafna każijiet intużaw l-indikaturi tar-riżultati (għar-reżistenza antimikrobika, l-użu tal-antimikrobiċi, il-preskrizzjoni u l-infezzjonijiet assoċjati mal-kura tas-saħħa). Ħames pajjiżi indikaw l-użu tal-indikaturi tal-istruttura u l-proċess fuq il-livell lokali u nazzjonali (bħalma huwa l-volum tal-ġel alkoħoliku użat fid-disinfezzjoni tal-idejn, l-implimentazzjoni tat-timijiet tal-ġestjoni tal-antibijotiċi, l-istima tal-konformità, il-kontroll tal-bejgħ tal-aġenti antimikrobiċi u n-numru tal-proġetti ta' riċerka). 3. Sommarju tal-azzjonijiet ewlenin fuq il-livell tal-unjoni ewropea Ir-reżistenza antimikrobika tkompli tkun prijorità ewlenija għall-Kummissjoni li twettaq u tippromovi firxa wiesgħa ta' attivitajiet fuq il-livell tal-Unjoni Ewropea. Wara li kkunsidra ir-rakkomandazzjoni tal-ewwel rapport biex tkun indirizzata wkoll il-firxa tal-mikroorganiżmi reżistenti fl-istrutturi tal-kura tas-saħħa u wara proposta mill-Kummissjoni, f'Ġunju 2009 il-Kunsill adotta Rakkomandazzjoni dwar is-sikurezza tal-pazjent, inkluż il-prevenzjoni minn u l-kontroll ta' infezzjonijiet assoċjati mal-kura tas-saħħa[2]. Ir-Rakkomandazzjoni għandha l-għan li jkun żgurat li l-Istati Membri jkollhom strateġiji xierqa u adegwati biex itejbu s-sikurezza tal-pazjent fis-stemi tal-kura tas-saħħa tagħhom, inklużi proposti speċifiċi biex ikunu evitati u kkontrollati infezzjonijiet assoċjati mal-kura tas-saħħa. Peress il-qawmien tar-reżistenza antimikrobika kienet traċċata għall-użu tal-antibijotiċi kemm fil-mediċina umana kif ukoll fil-mediċina veterinarja, il-Kummissjoni baqgħet taħdem sa mill-ewwel rapport lejn l-iżvilupp ta' inizjattivi li kienu relevanti għaż-żewġ setturi. Għalhekk, id-Direttorat Ġenerali għas-Saħħa u l-Konsumatur stabbilixxa pjattaforma teknika ta' intraservizz biex tkun skambjata l-informazzjoni u tissaħħaħ l-koordinazzjoni tal-attivitajiet bejn is-saħħa pubblika u s-saħħa tal-annimali. Ix-xogħol ta' dan il-grupp għandu l-għan li jħeġġeġ il-monitoraġġ tal-AMR fil-bnedmin u fl-annimali bl-appoġġ taċ-Ċentru Ewropew għall-Prevenzjoni u l-Kontroll tal-Mard (ECDC), l-Aġenzija Ewropea għall-Mediċini (EMA) u l-Awtorità Ewropea dwar is-Sigurtà fl-Ikel (EFSA). Bħala riżultat ta' dawn l-attivitajiet, f'Novembru 2009 il-Kummissjoni ppubblikat Dokument ta' Ħidma għall-Istaff dwar r-reżistenza antimikrobika[3]. L-iskop ta' dan id-dokument hu li jinforma l-Parlament u l-Kunsill dwar il-progress li sar mill-Kummissjoni fil-monitoraġġ u l-kontroll tar-reżistenza antimikrobika fil-mediċina umana u veterinarja u li tniedi skambju ta' veduti dwar is-segwitu u aktar azzjonijiet possibbli. L-approċċ konġunt issaħħaħ bit-twettiq ta' kooperazzjoni eqreb bejn l-Aġenziji tal-UE li qed jaħdmu dwar ir-reżistenza antimikrobika. Wara talba konġunta mid-dipartiment tal-Kummissjoni, l-ECDC, l-EFSA, l-EMA u l-Kumitat Xjentifiku dwar ir-Riskji tas-Saħħa li qed jinqalgħu u li għadhom kif kienu identifikati ħadmu flimkien biex jipprovdu qasam komuni ta' xogħol dwar ir-reżistenza antimikrobika[4]. Barra dawn l-inizjattivi, il-Kummissjoni kienet qed tindirizza r-reżistenza antimikrobika permezz tal-iffinanzjar ta' proġetti diversi fl-Ewropa kollha fil-qafas tal-Programm tas-Saħħa Pubblika 2003-2007: EARSS — is-Sistema Ewropea ta' Sorveljanza tar-Reżistenza Antmikrobika (2003-2006) għandha l-għan li żżomm sistema ta' sorveljanza u informazzjoni li tgħaqqad networks kif ukoll li tissorvelja theddid ta' saħħa kkawżati mill-AMR fl-Ewropa www.earss.rivm.nl. EARSS hija fi proċess li tkun intgerata fl-attivitajiet tal-ECDC. ESAC — Is-Sorveljanza Ewropea tal-Konsum Antimikrobiku (2004-2007) għandha l-għan li ssaħħaħ il-ġbir tad-dejta tal-konsum tal-antibijotiku. Barra minn hekk, dejta profonda tal-konsum għall-kura ambulatorja, il-kura fl-isptar, u d-djar tal-kura kienet investigata u saret evalwazzjoni farmakoekonomika. Xi dejta li ġejja minn dan il-proġett tista' tkun eżaminata f'relazzjoni max-xejriet ta' reżistenza u inċidenza ta' mard u tista' wkoll tintuża bħala linjigdwida għat-trattament http://www.esac.ua.ac.be . ESAC hija fi proċess li tkun intgerata fl-attivitajiet tal-ECDC. EUCAST — Il-Kumitat Ewropew dwar l-Ittestjar tas-Suxxibilità Antimikrobika (2004-2007) jistabbilixxi s-sorveljanza tal-patoġeni reżistenti għall-aġenti antimikrobika billi jkunu definiti metodi ta' referenza komuni li jippermettu paragun tar-riżultati u għalhekk jipprovdu bażi komuni għall-interpretazzjoni tad-dejta tal-AMR fl-Ewropa kollha. Dan il-proġett waqqaf kumitat permanenti għall-ittestjar tas-suxxettibilità Ewropea u l-iffissar tal-limitu. http://www. escmid.org/research_projects/ eucast / .org . BURDEN – Il-Piż tarReżistenza u l-Mard fin-Nazzjonijiet Ewropej (2007-2010) huwa proġett li għandu l-għan li jipprovdi informazzjoni komparabbli dwar il-piż tal-mard u r-reżistenza fl-Ewropa kollha u biex tqajjem il-kuxjenza u l-fehim fost dawk li jfasslu l-politika u l-komunitajiet b'mod ġenerali. Dan il-proġett se jinkludi wkoll każ ta' studju tal-MRSA fl-taqsimiet tal-kura intensiva u s-swali ġenerali fl-isptarijiet www.eu-burden. info. E-BUG PACK — L-Iżvilupp u d-Disseminazzjoni tal-Pakkett ta' Edukazzjoni dwar l-Antibijotiċi u l-Iġjene (2006-2009) għall-iskejjel, bbażat fuq proġett ta' suċċess fir-Renju Unit. Jimmira lil dawk fl-età ta' 9-16-il sena, dan il-proġett għandu l-għan: 1. li jqajjem il-kuxjenza tal-benefiċċji tal-antibijotiċi kif ukoll l-użu prudenti; 2. li jgħallem kif l-użu mhux xieraq jista' jkollu effetti negattivi fuq ‘mikrobi tajbin’ u dwar r-reżistenza antimikrobika; 3. li jtejjeb l-iġjene tal-id u dik respiratorja u għalhekk jitnaqqas it-tifrix tal-infezzjonijiet respiratorji, gastrointestinali u tal-ġilda u tonqos id-domanda għall-antibijotiċi. ABS International — jimplimenta l-Istrateġiji Antibijotiċi (ABS) għall-Użu Xieraq tal-Antibijotiċi fl-Isptarijiet fl-Istati Membri tal-Unjoni Ewropea (2006-2008). Implimentata f'disa' Stati Membri, għandha l-għan li tħejji programm ta' taħriġ għall-esperti nazzjonali tal-ABS u tiżviluppa għodod organizzattivi standard għall-isptarijiet biex ikun żgurat użu xieraq tal-antibijotiċi. IPSE/HELICS — huwa network internazzjonali għall-ġbir, l-analiżi u d-disseminazzjoni tad-dejta valida dwar ir-riskji infezzjonijiet nosokomiċi fl-isptarijiet Ewropej. Il-ġbir tad-dejta ta' rutina tal-HELICS tkompli tkun appoġġata fil-Work package 4 tal-proġett. Permezz tas-Sitt u Seba' Programm ta' Qafas għar-Riċerka u l-Iżvilupp Teknoloġiku, il-Kummissjoni tappoġġja firxa wiesgħa ta' proġetti ta' riċerka ta' relevanza ewlenija dwar l-użu prudenti tal-antimikrobiċi fil-mediċina umana. Kienu ffinanzjati diversi proġetti fl-Ewropa kollha li jiffokaw fuq oqsma bħalma huma l-iżvilupp tal-ġestjoni tal-pazjent ibbażata fuq l-evidenza, linjigwida għall-infezzjonijiet respiratorji u l-kontroll tal-infezzjonijiet assoċjati mal-kura tas-saħħa. Fl-aħħar sejħa, l-impatt tat-terapija antibijotika fuq l-ospitant uman kienet indirizzata f'diversi mill-proposti magħżulin kif ukoll il-validazzjoni klinika tat-testijiet dijanostiċi. Flimkien mal-Programmi ta' Qafas, inizjattivi relatati oħra, bħalma huma l-Pjattaformi Ewropej tat-Teknoloġija, jikkunsidraw il-kwistjoni tal-AMR. Barra minn hekk, l-Inizjattiva Konġunta tat-Tekonolġija dwar Mediċini Innovattivi tipprovdi strument għal sħubija pubblika-privata li tista' jkollha sehem fit-trattament tal-kwistjoni tal-AMR. L-azzjonijiet tal-Unjoni Ewropea kontra r-reżistenza antimikrobika, li tippromovi l-użu prudenti tal-aġenti antimikrobiċi fil-mediċina umana, issaħħu aktar mill-ewwel rapport bil-ħolqien fl-2005 tal-ECDC. Sabiex ikun eżaminat u sorveljat ir-riskju tar-reżistenza antimikrobika, l-attivitajiet tas-sorveljanza epidemoloġika, f'dan il-qasam previsti skont id-Deċiżjoni 2119/98/KE[5] u d-Deċiżjoni 2000/96/KE[6] komplew, bil-valur miżjud tal-ECDC, li issa huwa responsabbli mit-tmexxija tan-networks tas-sorveljanza. Kull sena l-ECDC jippubblika dejta dwar ir-reżistenza antimikrobika u l-użu antimikrobiku fl-UE fir-Rapport Epidemoloġiku Annwali tiegħu dwar il-mard li jittieħed. Barra minn hekk, l-ECDC waqqaf network ta' reżistenza antimikrobika Punti Fokali Nazzjonali mill-Istati Membri u l-pajjiżi tal-EFTA u taż-ŻEE[7] kellha l-għan li ssaħħaħ il-kollaborazzjoni tal-UE dwar din il-kwistjoni. Qiegħed ukoll jimplimenta programm speċifiku dwar ir-reżistenza antimikrobika u l-infezzjonijiet assoċjati mal-kura tas-saħħa f'kooperazzjoni mal-Kummissjoni, l-aġenziji l-oħra tal-UE u l-Istati Membri. B'riżultat ta' dan, l-ECDC se tgħin lill-Kummissjoni trawwem l-aħjar prattika dwar il-prevenzjoni u l-kontroll tal-infezzjonijiet assoċjati mal-kura tas-saħħa, l-iżvilupp ta’ gwida tippromwovi d-disponibbiltà ta’ opportunitajiet ta’ taħriġ u tgħin lill-Istati Membri jiżviluppaw taħriġ dwar il-kontroll tal-infezzjonijiet u curricula għall-istaff responsabbli għall-kontroll tal-infezzjonijiet u għall-ħaddiema tal-kura tas-saħħa. Sabiex ikun żgurat approċċ ikkoordinat u bbilanċjat bejn il-mediċina veterinajra u umana, kienet stabbilita kooperazzjoni mal-EFSA dwar is-sorveljanza tarr-reżistenza antimikrobika fil-qasam tal-kompetenzi tal-EFSA. Kooperazzjoni ma' aġenziji oħra tal-UE tinkludi l-pubblikazzjoni ta' studju konġunt tal-ECDC/EMA dwar il-bżonn ta' mediċini ġodda antibatteriċi[8] u studju konġunt tal-ECDC/EFSA/EMA/SCENIHR dwar l-istat komuni tar-reżistenza antimikrobika fl-UE[9]. Bħala parti mill-kampanja biex titqajjem il-kuxejnza fost il-pubbliku ġenerali u titjieb l-edukazzjoni tal-professjonisti tal-kura tas-saħħa, fl-2008 kien varat il-Jum Ewropew ta' Kuxejnza Antibijotika (EAAD) bħala inizjattiva Ewropea ta' saħħa pubblika kkoordinata miċ-Ċentru Ewropew għall-Prevenzjoni u l-Kontroll tal-Mard. Dan l-avveniment annwali għandu l-għan li jqajjem kuxjenza dwar ir-riskji assoċjati mal-użu mhux xieraq tal-antibijotiċi u kif għandhom jittieħdu antibijotiċi b'mod responsabbli. 4. KONKLUŻJONIJIET Inkiseb progress sinifikattiv mill-pubblikazzjoni tal-ewwel rapport. Ħafna Stati Membri ħadu varjetà ta' azzjonijiet kif talbet r-Rakkomandazzjoni u kif kien enfasizzat aktar fl-ewwel rapport ta' implimentazzjoni. Madankollu, hemm għadd ta' oqsma tar-Rakkomandazzjoni fejn titjib limitat biss seħħ. Huwa importanti li d-dispożizzjonijiet kollha tar-Rakkomandazzjoni għandhom ikunu segwiti mill-Istati Membri. Ibbażati fuq is-sejbiet identifikati f'dan ir-rapport, l-oqsma li fuqhom ix-xogħol futur jista' jiffoka jinkludu: - Titjib tal-infurzar tar-Rakkomandazzjoni tal-Kunsill li tindirizza t-tħassib preżenti: - Żvilupp rapidu u implimentazzjoni effiċjenti tal- istrateġiji nazzjonali u l- pjanijiet nazzjonali ta' azzjoni fl-Istati Membri kollha u l-pajjiżi assoċjati li jikkunsidraw ir-Rakkomandazzjoni tal-Kunsill dwar is-sikurezza tal-pazjent, inklużi l-prevenzjoni u l-kontroll tal-infezzjonijiet assoċjati mal-kura tas-saħħa. - Involviment akbar tad-djar tal-kura u r-rappreżentanti tal-istituzzjonijiet għall-kura fit-tul meta jitfasslu l-pjanijiet ta' azzjoni u l-linjigwida li jirrigwardaw ir-reżistenza antimikrobika u l-infezzjonijiet assoċjati mal-kura tas-saħħa. - Kollaborazzjoni bejn is-setturi tas-saħħa umana u tal-annimali dwar ir-reżistenza antibijotika u l-użu antibijotiku fuq il-livelli nazzjonali u tal-Unjoni Ewropea, partikularment f'dawk il-pajjiż kollha fejn din għadha ma ġietx stabbilita. - Valutazzjoni esterna tal-programmi nazzjonali. - Azzjonijiet biex ikun żgurat li kull Stat Membru għandu mekkaniżmu intersettorjali xieraq jiffunzjona b'mandat xieraq u l-mezzi biex tkun ikkoordinata l-implimentazzjoni tal-istrateġiji previsti fir-Rakkomandazzjoni. Huwa utli li jkun ivvalutat il-funzjonament tal-mekkaniżmi intersettorjali varji. - Jitrawwem il-monitoraġġ u l-valutazzjoni fil-livell tal-Istati Membri - Ikunu żviluppati u jintużaw indikaturi biex tkun sorveljata l-implimentazzjoni tar-Rakkomandazzjoni tal-Kunsill u l-istima tal-impatt tal-pjanijiet ta' azzjoni nazzjonali u l-effiċjenza tal-miżuri. - Ikunu żviluppati mekkanizmi u indikaturi biex jeżaminaw l-impatt tal-linjigwida nazzjonali. - Jissaħħu networks ta' sorveljanza tar-reżistenza antimikrobika u l-użu antibijotiku sabiex jitjieb l-aċċess għad-dejta tas-sistemi ta' sorlvejanza dwar ir-reżistenza antimikrobika u l-użu tal-aġenti antimikrobiċi minn dawk li jfasslu l-politika, il-professjonisti u l-pubbliku. - Jitjieb il-ġbir ta' dejta komprensiva dwar il-konsum antimikrobiku u l-prattiċi ta' preskrizzjoni. - Ikun żviluppat mekkaniżmu ta' rispons dwar il-prattiċi ta' preskirizzjoni u l-użu ta' antibijotiċi għal dawk li jippreskrivu u dawk li jieħdu d-deċiżjoni. - Ikun promoss l-użu ta' indikaturi biex ikunu sorveljati l-miżuri ta' implimentazzjoni u effiċjenza u tkun disseminata l-informazzjoni relevanti lill-pubbliku. - Titjieb l-edukazzjoni tal-professjonisti tal-kura tas-saħħa u l-pubbliku ġenerali fil-livell tal-Istati Membri - Ikunu involuti għaqdiet tal-pazjenti fl-implimentazzjoni tal-istrateġiji u l-pjanijiet ta' azzjoni ppjanati. - Titjieb l-edukazzjoni kontinwa mhux sponsorizzata għall-professjonisti tal-kura tas-saħħa fil-pajjiżi kollha. Il-programmi ta' edukazzjoni għandhom ikopru l-aspetti kollha ta' reżistenza antimikrobika (l-iġjene, l-użu xieraq eċċ.). - Titqajjem kuxjenza fost il-ħaddiema tal-kura tas-saħħa u l-pubbliku ġenerali. - Ikun ottimizzat il-Jum Ewropea ta' Kuxjenza dwar l-Antibijotiċi. - Kooperazzjoni fuq il-livell tal-UE u l-azzjonijiet tal-Unjoni Ewropea - Tissaħħaħ il-kooperazzjoni dwar il-ħoloq bejn ir-reżistenza antimikrobika fil-bnedmin u fl-annimali u l-ikel. - Tkun indirizzata d-dimensjoni globali tar-reżistenza antimikrobika. L-azzjoni ma tistax tkun limitata għal-livell tal-UE u l-ħoloq mal-imsieħba internazzjonali u l-azzjonijiet esterni tal-UE huma vitali (jiġifieri, tisħiħ tal-politiki farmaċewtiċi u s-sistemi ta' saħħa fil-pajjiż tal-iżvilupp). - Ikun sorveljat l-impatt ambjentali tal-użu tal-antimikrobiċi.[pic][pic][pic][pic][pic][pic][pic][pic] [1] http://ec.europa.eu/health/ph_threats/com/mic_res/com684_en.pdf. [2] Ir-Rakkomandazzjoni tal-Kunsill tad-9 ta' Ġunju 2009 dwar is-sikurezza tal-pazjent, inkluż il-prevenzjoni minn u l-kontroll ta' infezzjonijiet assoċjati mal-kura tas-saħħa, ĠU C 151, 3.7.2009. [3] Għandhom jiddaħħlu r-riferenzi. [4] Għandhom jiddaħħlu r-riferenzi. [5] Id-Deċiżjoni 2119/98/KE tal-Parlament Ewropew u tal-Kunsill tal-24 ta' Settembru 1998 dwar l-istabbiliment ta' network għas-sorveljanza epidemoloġika u l-kontroll ta' mard li jinxtered fil-Komunità (ĠU L 268, 3.10.1998, p. 1) [6] Id-Deċiżjoni tal-Kummissjoni 2000/96/KE tat-22 ta' Diċembru 1999 dwar mard li jittieħed li għandu jiġi kopert b'mod progressiv fin-network tal-Komunità skont id-Deċiżjoni Nru 2119/98/KE tal-Parlament Ewropew u tal-Kunsill, ĠU L 28, 3.2.2000. [7] Il-pajjiżi tal-Assoċazzjoni Ewropea ta' Kummerċ Ħieles – Iż-Żona Ekonomika Ewropea. [8] L-istudju tal-ECDC/EMEA, ‘The Bacterial Challenge: time to react’, September 2009, http://ecdc.europa.eu/en/publications/Publications/0909_TER_The_Bacterial_Challenge_Time_to_React.pdf. [9] Għandhom jiddaħħlu r-riferenzi